Ma armastan ajalugu. Ma õpin ajalugu. Ma väärtustan ajalugu.  Ma saan väga hästi aru, et on tohutu hulk inimesi, kes ei näe asju nii.  Paljud inimesed armastavad matemaatikat. Paljud inimesed õpivad matemaatikat. Paljud inimesed väärtustavad matemaatikat.  Mind arvude maailm otseselt ei huvita,  kuid ma austan väga inimesi, kes on matemaatikale pühendunud, see nõuab suuri teadmisi.  Miks ma selle näite tõin? Sest mul on villand. Kopp ees. Aitab noh. Väsinud olen järgnevast mustrist. "Kadi, mida sa õpid?", vastan uhkelt: "Ajalugu!". Tuleb aga välja, et olin ilmaasjata uhke, sest vastukaja kõlab tavaliselt umbes nii..."ajalugu on mõttetu", "ajalugu haiseb", "õpid valetama, jah?", "ajalugu on poliitikute poolt kokku keeratud valede tohuvabohu" jne. Nojah, ehk ei ole mul õigust pahandadagi,  kõigil on ju õigus oma arvamusele, kuid siiski, see on ju lihtsalt ebaviisakas. Kas tõesti arvatakse, et niisugune vastus ei haava ajalugu õppiva inimese tundeid? ...ehk on inimesed lihtsalt mõtlematud enda kaaslaste tunnete suhtes. Võimalik.  Ma ei saa aga selliste ajaloo tagakiusajatega ka nõus olla. Ma saan aru, et Eestis on paljud poliitikud ajaloolased, kuid see ei tähenda, et iga ajaloolane on poliitik. Jah, ajalugu õppides omandab inimene heal tasemel humanitaarhariduse, mis tuleb riigiametis kasuks.  Samuti annab ajaloo õppimine võime tõmmata paralleele eri aegadel toimunud sündmuste vahel, analüüsida, leida lahendusi mineviku probleemidele, valmistudes nii ees ootavateks ülesanneteks, ajaloo õppimine annab inimesele tunde, et ta saab maailmast aru, mõistab, miks teatud sündmused aina uuesti korduvad, näeb ohumärke, oskab ennustada ja ära hoida konflikte. Loomulikult ei ole ajaloolastel alati õigus, kuid neil on kõik eeldused, ehk isegi parimad eeldused õnnestumiseks. Selline enesekindlus tuleb ühele  poliitikule loomulikult kasuks ja teadmistega inimesel on teadmisteta inimesi alati lihtsam manipuleerida. Oma teadmisi inimeste petmiseks kasutavad aga vaid väärtusetud poliitikud, kes tõesti võivad üritada ajalugu muuta endale sobivaks. Hea ajalooharidusega poliitik aga paljastaks niisugused valed, iga ajaloolane on võimeline inimestele valetamist takistama. See on üks olulisemaid ajaloolaste ülesandeid. Ajaloolased ei ole nagu koerad, keda treenitakse poliitikuteks, õpetatakse valetama. Õpitakse hoopis  valedest läbi nägema, tahetakse ühiskonda paremaks muuta, takistada halba. Soovitakse teada oma lugu, meie maailma lugu, seda, miks meid ümbritsev on niisugune nagu teda täna, 21. sajandil, näha võib.  Iga eriala ja ametit on võimalik kuritarvitada, ajalugu ei ole erand. On aga viga pidada õigeks stereotüüpe, mis on pealiskaudsed ning rumalad. Ehk olete teie, kes te neid usute, need, keda on petetud, ehk levitate hoopis teie valesid.    NB! Võimekate ajaloolaste all ei pea ma silmas iga vastava  kraadiga inimest. Ajaloolase tiitel tuleb ära teenida, mina olen alles oma teekonna alguses.